Isabel Aunión Morro

Isabel Aunión Morro, La Negra izenez ezaguna (Badajoz, 1952ko irailaren 10a – Cornellá de Llobregat, 2004ko uztailaren 31) sindikalista eta emakumeen eskubideen aldeko ekintzailea izan zen, soldata berdintasunaren aldarrikapenean aitzindaria, Baix Llobregaten.

 Biografia 
Aunion Badajozen jaio zen 1952an, tradizio errepublikarra eta ezkertiarra zuen familia batean. Hamar urterekin Kataluniara emigratu zuen familiarekin.

Cornelláko eskola haurrez gainezka zegoen pisu txiki batean kokatuta zegoen, Extremadurako etxe handi eta eguzkitsu bateko bere lehen eskolaren oso bestelakoa, baina Isabeli ikastea gustatzen zitzaion, eta 12 urterekin Esplugues de Llobregateko "Juanico Hermanos" ehungintza-enpresan sartu zenetik ikasi eta lana konbinatzen jakin zuen. 

Goizeko 5etan jaiki, lana jolas moduan hartu eta arratsaldean eskolara joaten zen. 18 urterekin Esplugas-en bertan kokatua zegoen "Nilfis" xurgagailu enpresara aldatu zen, eta han gazte talde batekin harremanetan jarri zen, haiekin txangoak egiten zituen eta frankismoaren aurkako oposizioan sartu zen. Handik gutxira, Isabel Aunion "Siemens" enpresan hasi zen lanean eta buru-belarri sartu zen langile mugimenduan. Ezkonduta zegoela isilarazi behar izan zuen lanpostua lortzeko. Siemens enpresan, Aunion motorren sailean egin zen langile, eta gero diferentzialen sailean.

 Ekintza sindikala 
Beltzez janzten zenez "La Negra" ezizenez egin zen ezagun. Aunion mugimendu klandestinoan murgildu zen bete-betean eta, aldi berean, lan baldintzak hobetzeko borroka sindikalean.

1975ean Sindikatu Bertikal frankistari aurre egiten zioten hautagaitza bateratu eta demokratikoen barruan aurkeztu zen hauteskunde sindikaletara. Siemensen gizon eta emakumeen proportzioa 4 eta 1 artekoa zen arren, eta mugimendu sindikala genero berdintasunarekin oso sentsibilizatuta ez zeuden gizonek menperatzen bazuten ere, bera aukeratu zuten boto kopuru handiarekin, eta ez zion ordezkari sindikal izateari utzi 1984an, 32 urterekin, enpresarekin adostutako kaleratzea onartu zuen arte.

 Jarduera politikoa 
Oso gazte zenetik, Isabel Aunionek Bandera Gorrian parte hartu zuen, sozialismoaren klasikoekin politikoki trebatu zen erakundean. 1974an Kataluniako Alderdi Sozialista Bateratuan (PSUC) sartu zen, eta bertan Batzorde Zentraleko kide izatera iritsi zen.

Sindikalista gisa, auzoetako eta fabrikako Langile Komisioetan militatu zuen, eta Bajo Llobregat eskualdean borroka politiko eta sindikal ugaritan parte hartu zuen aktiboki, bereziki 1974 eta 1976ko greba orokorretan.  

1976an Kataluniako Kultura Kongresuan ere parte hartu zuen, diktaduraren ondoren gertatutako lehen mobilizazio abertzale handian.

 Heriotza eta aintzatespenak 

 Isabel Aunion 2004ko uztailaren 31n hil zen gaixotasun luze baten ondorioz.

 Cornellá de Llobregateko Udalak omenaldia egin zion 2009an, Siemens enpresak okupatutako lurretan kale bati bere izena emanez.

 Bibliografia 

 Sellés Vidal, Elionor, "Isabel Aunión Morro (1952-2004)", "Baix Llobregateko historiaren oinezkoak (testigantzak eta biografiak)", Associació per a la memòria històrica i democràtica del Baix Llobregat, 2006, pp. 41-44.

 Erreferentziak 

 Kanpo estekak 

Kategoria:Badajoztarrak
Kategoria:Kataluniako feministak
Kategoria:Kataluniako sindikalistak
Kategoria:Emakume sindikalistak